A Tanácsnak és a tagállamok kormányainak a Tanács keretében ülésező képviselőinek nyilatkozata

(2001. június 28.)

az interneten megnyilvánuló rasszizmus és idegengyűlölet elleni fellépésről a fiatalok között végzett tevékenység fokozásával

(2001/C 196/01)

Az Európai Unió a szabadság, a demokrácia, az emberi jogok és alapvető szabadságok tiszteletben tartása és a jogállamiság elvén nyugszik. A sokszínűség és a tolerancia olyan demokratikus értékek, amelyeket minden tagállamban egyöntetűen elismernek és tiszteletben tartanak.

A demokráciával szemben ellenséges csoportok az internetet arra használják fel, hogy rasszizmust, idegengyűlöletet közvetítő üzeneteket és az intolerancia egyéb megnyilvánulásait továbbítsák és terjesszék, kihasználva azt a körülményt, hogy az európai fiatalok gyakori internethasználók. Az ifjúság kezdeményezőkészségét, vállalkozó kedvét, kreativitását és társadalmi szolidaritását mozgósítani kell arra, hogy képes legyen ellensúlyozni ezeket az interneten vagy másutt megjelenő demokráciaellenes magatartásformákat.

Európának a rasszizmus, az idegengyűlölet és az intolerancia más megnyilvánulásainak minden formájával szemben fel kell lépnie helyi, nemzeti, európai szinten és világméretekben egyaránt.

Ezért:

A TANÁCS ÉS A TAGÁLLAMOK KORMÁNYAINAK A TANÁCS KERETÉBEN ÜLÉSEZŐ KÉPVISELŐI:

- ÜDVÖZLIK az Európai Bizottságnak "A biztonságosabb információs társadalom megteremtése az információs infrastruktúrák biztonságának megerősítése és a számítógépes bűnözés elleni fellépés révén (Európa 2002)" című közleményét, és különösen üdvözlik az Európai Bizottság kezdeményezését, amely az interneten folytatott, rasszizmust és idegengyűlöletet közvetítő tevékenységgel szembeni fellépés lehetőségeinek vizsgálatára irányul;

- HANGSÚLYOZZÁK az iskolák, más érintett intézmények és ifjúsági szervezetek fontosságát és felelősségét abban, hogy ösztönözzék a fiatalok közvetlen részvételét a demokratikus értékek fejlesztésében, valamint a demokrácia, az emberi jogok és a tolerancia előmozdítására irányuló lehetőségek megteremtésében;

- HANGSÚLYOZZÁK annak szükségességét, hogy a fiatalokkal megismertessék a rasszizmust és idegengyűlöletet közvetítő anyagok interneten történő közzétételére és terjesztésére vonatkozó hatályos jogszabályokat, és megértessék velük az interneten található anyagok kritikus elemzésének fontosságát, kiemelve az iskolák és más érintett intézmények és szervezetek szerepét e megértés kialakításában;

- KIEMELIK annak fontosságát, hogy a fiatalokkal foglalkozó személyeket bevonják és kiképezzék annak érdekében, hogy az intoleranciával kapcsolatos problémákat jobban tudatosítsák és megértessék, erősítve azt a képességüket, hogy a fiatalokkal való munkájukban alkalmazni tudják a demokratikus értékeket;

- HANGSÚLYOZZÁK a tagállamok közötti tapasztalat- és információcsere jelentőségét és szükségességét a már meglévő programok, hálózatok és intézmények, mint a Rasszizmus és Idegengyűlölet Európai Megfigyelőközpontja fejlesztésének előmozdításával, az országos és helyi hatóságok, valamint szakemberek bevonásával annak érdekében, hogy kialakítsák az e területen helyes gyakorlatot és az internet biztonságosabb használatára vonatkozó közösségi cselekvési tervet;

- KIEMELIK, hogy erőfeszítéseket kell tenni a fiatalok kezdeményezőkészségének és kreativitásának mozgósítására a világhálón megjelenő rasszizmus, idegengyűlölet és az intolerancia más megnyilvánulásainak elutasítása és az ezek elleni fellépés érdekében;

- HANGSÚLYOZZÁK, hogy az Unióban letelepedett internetszolgáltatókat olyan eszközök biztosítására kell ösztönözni, amelyek révén a nagyközönség az általa az interneten talált, rasszizmust és idegengyűlöletet közvetítő tartalmat bejelentheti;

- HANGSÚLYOZZÁK annak szükségességét, hogy az internetes szolgáltatók – azaz a internet-hozzáférést nyújtók és a webtárhely-szolgáltatók – és a tagállamok rendőrségi és igazságügyi hatóságai között ösztönözni kell az együttműködést az interneten található, rasszizmust és idegengyűlöletet közvetítő anyagok elleni fellépés érdekében.

--------------------------------------------------